བར་ཚོང་གི་གནད་དོན་མ་སེལ་བའི་བར་དུ།བོད་ཡུལ་གྱི་འབུ་གོང་དེ་ཕྱི་རོལ་གྱི་གོང་ཚད་དང་ཆད་དཔག་ཆེན་པོ་ཤོར་འགྲོ་བ་ཡིན་ལ།བར་ཚོང་མཁན་ལ་མི་མང་གིས་ཁེ་བོགས་མང་པོ་ཞིག་ཤོར་འགྲོ་བ་རེད།དེ་བས།ང་ཚོས་མི་མང་གི་མཉམ་སྒྲུབ་བྱས་པའི་དབྱར་རྩྭ་ཚོང་འགྲེམ་གྱི་ཚོགས་པ་ཞིག་ས་གནས་སོ་སོར་ཆགས་ཐུབ་པ་བཟོ་དགོས་ཏེ།ཚོགས་པ་དེ་ད་ལྟ་ཡུལ་ལུང་སོ་སོ་ལ་ཡོད་བའི་འབུ་ས་ཚོད་འཛིན་བྱེད་པ་དེའི་སྟེང་ཏུ་བཙུགས་ཆོག་པ་དང་།ཚོགས་པའི་འོས་འགན་ནི་དབྱར་རྩྭའི་རིན་གོང་ཐག་བཅད་བྱེད་རྒྱུ་དང་འབུ་རྫུན་དག་ཐེར་བྱེད་རྒྱུ།འབུ་ས་ཚོད་འཛིན་དང་སྲུང་སྐྱོབ་བྱེད་རྒྱུ།ཁྱད་པར་དུ་འབུ་གོང་ལྷུང་སྐབས་ཁྱིམ་ཚང་དཀའ་ངལ་ཅན་ལ་དངུལ་རྩའི་རོགས་རམ་བྱེད་རྒྱུ་དེ་གལ་ཆེ་བ་ཡིན།ཚོགས་པ་མི་སེར་གྱི་ཚོགས་པ་ཞིག་ལ་ཆགས་དགོས་པ་དང་།རང་ས་ནས་ཡིན་པའི་བར་ཚོང་མཁན་ལ་འབྲེལ་ལམ་ལེགས་པོ་བྱེད་དགོས་པ་དང་།རང་སའི་བར་ཚོང་མཁན་ལ་རྒྱབ་སྐྱོར་བྱས་ནས་མཐོ་རིམ་བར་ཚོང་མཁན་ལ་གནོན་ཤུགས་སྤྲད་དགོས་པ་རེད།འབུ་བདག་དང་ཚོང་རའི་བདག་པོ་སུ་ཡིན་པ་གསལ་བོ་བསྟན་ཐུབ་པ་འགྱུར་ན།དེ་སྐབས་བར་ཚོང་མཁན་གྱིས་མི་མང་གི་ཁེ་ཕན་ལ་གནོད་པ་བྱེད་ཐུབ་ཀི་མ་རེད།།སྤྱིར་དུས་ཡུན་རིང་ཙམ་ལ་ཆ་བཞག་ན།དབྱར་རྩྭའི་རིན་གོང་ལ་ལྷུང་འགྲོ་བའི་དོགས་པ་ཡོད་མ་རེད།འོན་ཀྱང་དུས་ཡུན་རིང་བ་དེའི་ཁྲོད་ཀྱི་སྐབས་སྐབས་ལ་རིན་གོང་ལྷུང་བ་ཡོད་ཕྱིན།འབུ་བདག་གིས་བཙོང་ཚོད་ཟིན་དགོས་པ་གཙོ་བོ་དང་།གལ་ཏེ་འབུ་བདག་ཁ་ཤས་ཀྱིས་རིན་ཆུང་དུ་བཙོང་བཞག་ན།འབུ་བདག་གཞན་ལ་གནོད་པ་ཐེབ་འགྲོ་སྲིད་པས།ཕན་ཚུན་ཁེ་ཕན་གཅིག་ཏུ་ལྟ་བ་དེ་གལ་ཆེན་ཡིན།སྐབས་སྐབས་སུ་འབུ་གོང་ལྷུང་འགྲོ་བ་དེ་ལ་རྒྱུ་མཚན་གཉིས་ཡོད་དེ།གཅིག་ནི་མཐའ་མའི་ཉོ་མཁན་ཇེ་ཉུང་སོང་བས་རྐྱེན་རེད་དེ།དེ་ནི་རྒྱལ་ཁབ་སྤྱི་དང་འཛམ་གླིང་སྤྱིའི་དཔལ་འབྱོར་འཕེལ་རྒྱས་ལ་རག་ལས་པས།ང་ཚོས་ཐབས་བཀོད་ཁག་པོ་རེད།རྒྱུ་མཚན་གཉིས་པ་ནི་སྔོན་དུ་བཤད་པའི་མཐོ་རིམ་བར་ཚོང་མཁན་གྱིས་ཁེ་ཕན་གཉེར་སྐབས་བཀོལ་བའི་ཐབས་ཇུས་ཞིག་ཡིན་པར།འབུ་མ་བརྐོས་སྔོན་གྱི་དུས་ཞིག་ལ་འབུ་གོང་ཡར་འཕེལ་འགྲོ་བ་རེད།དེ་འདྲ་འགྲོ་དོན་ནི་མཐོ་རིམ་བར་ཚོང་མཁན་ཚོས་ས་གནས་བར་ཚོང་མཁན་ལ་ཧེབ་སློང་དགོས་དུས།ས་གནས་བར་ཚོང་མཁན་དེ་དབྱར་རྩྭ་བསྡུ་རུག་གི་ལས་ལ་སྐུལ་ཆེད།ཁོ་ཚོས་ཚོང་ར་ལ་རེ་བ་ཆེན་པོ་ཞིག་ཡོད་པའི་སྣང་བ་བཟོས་པ་རེད།དེ་ནས་ས་གནས་བར་ཚོང་མཁན་ཚོས་འབུ་ཕལ་ཆེར་རུགདུད་ཚང་སོ་སོའི་འབུ་ཡང་ཐད་ཀར་མཐོ་རིམ་བར་ཚོང་མཁན་ལ་གཏད་སྐབས།འབུ་གོང་དེ་དེ་མ་ཐག་ལྷུང་འགྲོ་བ་རེད།དེ་རྗེས་མཐོ་རིམ་བར་ཚོང་མཁན་ནས་ཕྱི་རོལ་ལ་བཙོང་སྐབས།འབུ་གོང་དེ་སྔ་ལོ་ལས་ཇེ་མཐོ་འགྲོ་སྲིད་པ་རེད།དེ་བས་གཅིག་ན་དངུལ་རྩ་མང་མཁན་ཚོས་དངུལ་རྩ་ཉུང་མཁན་ལ་བཤུ་བཞོག་ཅིག་བྱེད་ཀི་ཡོད་པ་དང་།གཉིས་ན་ཕྱི་རོལ་གྱི་འབུ་གོང་ཇེ་མཐོ་འགྲོ་བཞིན་པ་དེས་རོང་འབྲོག་མི་མང་གི་སྒོར་ཁུག་ལ་རོགས་ཆེན་པོ་ཐུབ་ཡོད་མ་རེད།གསུམ་ན།ས་གནས་ཀྱི་བར་ཚོང་བྱེད་མཁན་དེ་དག་ལ་མཚོན་ན།ཁོ་ཚོས་དངུལ་རྩ་དང་ཚོང་འབྲེལ་བྱེད་ལམ་ཞན་པས།རང་གི་དཀའ་ལས་རྒྱབ་པ་ཙམ་གྱི་ཁེ་ཕན་ལོན་པ་ཉུང་ཉུང་འགྱུར་ཡོད།དེ་ནི་སྐད་ཆ་གཉིས་པ་དེ་རེད།།